โฆษก ศบค. เปิดเผย รัฐบาลนำระบบ AI มาช่วยตรวจหาเชื้อโควิด-19 เพราะแม่นยำและรวดเร็ว พร้อมขอความร่วมมือประชาชน ปฏิบัติตามมาตรการอย่างเข้มงวดต่อไป
โฆษก ศบค. เปิดเผย รัฐบาลนำระบบ AI มาช่วยตรวจหาเชื้อโควิด-19 เพราะแม่นยำและรวดเร็ว พร้อมขอความร่วมมือประชาชน ปฏิบัติตามมาตรการอย่างเข้มงวดต่อไป นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ชี้แจงว่า ระบบ AI วิเคราะห์การติดเชื้อโควิด-19 ซึ่งนำร่องติดตั้งที่โรงพยาบาลศิริราช และโรงพยาบาลรามาธิบดี นั้น เป็นอุปกรณ์ช่วยแพทย์พยาบาลวิเคราะห์การติดเชื้อได้อย่างรวดเร็วและแม่นยำมาก อีกทั้งช่วยลดความเสี่ยงของทั้งประชาชนและบุคลากรทางการแพทย์ ไม่ต้องสัมผัสกันใกล้ชิด เมื่อคัดกรองแล้วพบว่ามีความเสี่ยงสูง จึงค่อยเข้าสู่กระบวนการตรวจสารคัดหลั่ง ซึ่งจะใช้เวลาอย่างน้อย 48 ชั่วโมง ในการยืนยันผลส่วนการผ่อนปรนมาตรการต่างๆ และจะขยายเวลาการประกาศ พ.ร.ก.ฉุกเฉินต่อหรือไม่ จะพิจารณาปลายเดือนเมษายนนี้ โดยหลักการสำคัญจะพิจารณาจากปัจจัยด้านสุขภาพเป็นหลัก รองลงมาคือเศรษฐกิจและสังคม ซึ่งขณะนี้ยังต้องปฏิบัติตามมาตรการเดิมและ พ.ร.ก.ฉุกเฉินอย่างเข้มงวดต่อไป โดยขอความร่วมมือรักษาระยะห่างและไม่รวมตัวกัน มิเช่นนั้นตัวเลขผู้ป่วยรายใหม่อาจกลับมาเพิ่มขึ้นได้ ทั้งนี้การผ่อนปรนมาตรการจะต้องสอดคล้องกับสถานการณ์และเหมาะสมกับทุกภาคส่วน อย่างไรก็ตาม ในส่วนของจังหวัดต่างๆ หากจะผ่อนปรน ควรยึดคำสั่งจากส่วนกลางเป็นหลัก พร้อมกับให้ดูสถานการณ์ในพื้นที่ของตนเอง เพื่อประกอบการตัดสินใจต่อไป